บล็อกเชนโอนเงิน
เมื่อเร็วๆ นี้ ธนาคารไทยพาณิชย์ประกาศจะลงทุน ศึกษา และทดลอง เทคโนโลยีทางการเงิน
1 ต.ค. 2559

เมื่อเร็วๆ นี้ ธนาคารไทยพาณิชย์ประกาศจะลงทุน ศึกษา และทดลอง เทคโนโลยีทางการเงิน (ฟินเทค) บนบล็อกเชน (Blockchain) เป้าหมายคือการพัฒนาการโอนเงินข้ามประเทศผ่านระบบออนไลน์ที่จะสะดวก รวดเร็วขึ้น สามารถลดค่าใช้จ่าย และมีความปลอดภัยในโลกการเงินยุคดิจิทัลด้วย
ถือว่าธนาคารไทยพาณิชย์ เป็นธนาคารไทยแห่งแรกที่ประกาศจะใช้บล็อกเชนโอนเงินระหว่างประเทศในไทย
ขณะที่ในวงการเงินระดับโลกนั้น เทคโนโลยีบล็อกเชน เป็นฟินเทคที่กำลังได้รับความนิยมมากขึ้นเรื่อยๆ ล่าสุด ไอบีเอ็มได้ทำการสำรวจธนาคารทั่วโลก 200 แห่งเมื่อเร็วๆ นี้ ระบุว่า บล็อกเชนมาเร็วกว่าที่คาดไว้มาก เพราะจากการสำรวจมีธนาคารถึง 15% และสถาบันการเงินอีก 14% กำลังเร่งหาแนวทางการนำบล็อกเชนมาปรับใช้ภายในปีหน้านี้ ขณะที่ธนาคารถึง 65% วางแผนเริ่มพัฒนาผลิตภัณฑ์และบริการนี้อย่างจริงใจภายใน 3 ปี
ทั้งนี้ ธนาคารและสถาบันการเงินที่จะนำบล็อกเชนมาปรับใช้นั้น จะมุ่งไปที่ 4 ด้าน คือ บริการด้านแหล่งข้อมูลอ้างอิง การชำระเงินค้าปลีก และการให้กู้ยืมเงินแก่ลูกค้ารายย่อย โดย 80% ของธนาคารที่สำรวจมองว่าจะมีการเกิดโมเดลธุรกิจใหม่ๆ ที่ใช้บล็อกเชนเป็นพื้นฐาน โดยเฉพาะในกลุ่มการค้าระหว่างประเทศ สินเชื่อธุรกิจ และบริการด้านแหล่งข้อมูลอ้างอิง
ผลสำรวจยังชี้ว่า กลุ่มผู้นำในการบุกเบิกนำบล็อกเชนมาใช้นั้น เป็นธนาคารขนาดใหญ่ที่มีบุคลากรมากกว่าแสนคน แทนที่จะเป็นกลุ่มสตาร์ทอัพหรือฟินเทคขนาดเล็ก และ 77% เป็นธนาคารขนาดใหญ่ที่ให้บริการลูกค้ารายย่อย
อย่างไรก็ตาม แม้ว่าธนาคารและสถาบันการเงินทั่วโลกจะเริ่มปรับตัวหันมาใช้ประโยชน์จากฟินเทค แต่การนำมาใช้จริงๆ ก็ยังมีอุปสรรคไม่น้อยและต้องติดตามความคืบหน้าต่อไป